In nomine sancte et individue Trinitatis. Guido, Dei gratia Senonensis archiepiscopus. Notum fieri volumus tam futuris quam presentibus quod Gilo de Monte-Guelli et Odo de Sancto-Prejecto, et duo filii Heluise de Misseri, Stephanus et Milo, vendiderunt fratribus de Vallelucenti et sanctimonialibus de Pomereio nemus quoddam quod dicitur nemus Rahaldi et terram, et coram nobis laudaverunt: ita tamen quod prescripti Gilo et Odo, et heredes eorum, usuarium suum in nemore prefato habebunt uterque ad quadrigam unam ad se calefaciendum. Nec tamen propter usuarium istum dimittent fratres de Vallelucenti, nec sanctimoniales de Pomerio quin nemus illud excidant si voluerint et extirpent, et ad agriculturam redigant. Reddent autem sanctimoniales, singulis annis, prefato Giloni et heredibus suis, unum sextarium frumenti ad mensuram Braii, nec de pejori nec de meliori, in grangia de nemore Rahaud; similiter unum sextarium frumenti Odoni de Sancto-Prejecto et heredibus suis, et unum Stephano et Miloni de Misseri et heredibus eorum. Et hii tres sextarii frumenti sunt de censa. Vendicionem quoque predictam laudaverunt Gaufridus, frater prenominati Odonis, et Aelaisa, uxor prefati Gilonis, et duo filii sui, Milo et Guido, et duo fratres predictorum fratrum Stephani et Milonis, Gilo et Anselmus, et Agnes, soror eorum et Heluidis, mater eorum, et dominus Odo de Avelleio, de cujus feodo nemus illud est. De hoc testes sunt: Odo, decanus Senonensis; Gaufridus, precentor; Stephanus, abbas Sancti-Remigii; Jakinus, canonicus Senonensis; Milo de Tarnantis, Holdoinus de Basochis. Quod ut ratum, firmumque permaneat in posterum, presentis pagine testimonio fecimus confirmari, et sigilli nostri munimine roborari. Actum, anno incarnati Verbi, Mº Cº LXXº VIIIº.